Nathalie Tackling

Nathalie M. Tackling (☆ na Aruba) ta un hurista, abogado y politico di Sint Maarten. Desde 26 di november 2024 e ta minister di Husticia di Sint Maarten pa partido Soualiga Action Movement (SAM).

 Bida y carera 
Nathalie Tackling a nace na Aruba, yiu di Carol Anne Mendes y Ronald Tackling. Na un edad hoben, el a muda cu su mayornan pa Sint Maarten, unda el a lanta y bay scol na Milton Peters College. El a continua su estudio den derecho, obteniendo dos titulo di master; uno den ley comercial y corporativo na Universidad di Maastricht, Hulanda y otro den derecho di propiedad intelectual na George Washington University na Washington D.C.. 

Bek na su isla, el a cuminsa su carera como abogado den materia civil y despues den materia corporativo na VanEps Kunneman VanDoorne. Desde 2016 el a traha pa Conseho di Consulta di Sint Maarten (Raad van Advies), caminda e tabata duna conseho riba legislacion y asunto constitucional. Tambe el a funda e prome loket di asistencia legal gratuito di su tipo den Caribe Hulandes, "Saba Legal Aid Desk".First Legal Desk Saba successful, BES Reporter (8 di maart 2019) Na april 2020 el a funda su propio oficina di abogacia, Tackling Law. Banda di su trabou huridico, el a wordo nombrá presidente di Conseho Electoral di Sint Maarten y na 2023 presidente di Algemeen Pensioenfonds Sint Maarten (APS), di cua e tabata miembro di directiva desde 2021.Nathalie Tackling appointed as Chair of APS Board, sxm-talks.com (24 di januari 2023)

Na september 2024 Tackling a aseptá un oferta di Soualiga Action Movement (SAM) pa tuma e cartera di Minister di Husticia den un gabinete nobo, un cartera cu e partido a ricibi den un acuerdo  di coalicion. El a wordo huramenta dia 26 di november 2024 como Minister di Husticia den di dos gabinete Mercelina.Kabinet Mercelina II ingezworen, dossierkoninkrijksrelaties.nl (26 di november 2024)

Kategoria:Hende
Kategoria:Polítiko di Sint Maarten
Kategoria:Minister di Sint Maarten